„ Það þarf heilt þorp til að ala upp barn “ Skessuhorn greindi frá því í síðustu viku að þriðjudagskvöldið 19. mars nk. fer fram borgarafundur um einelti í Hjálmakletti í Borgarnesi . Tvær mæður í Borgarnesi eiga frumkvæði að fundinum og vinna að skipulagningu hans en það eru þær Kristín Gísladóttir og Sigrún Katrín Halldórsdóttir . Báðar eiga þær börn á grunnskólaaldri og hafa , líkt og svo mjög margir , kynnst einelti og afleiðingum þess . Með fundinum vilja þær vekja íbúa Borgarbyggðar til umhugsunar um einelti og um leið efla samstöðu fólks til að vinna saman gegn þessari vá . „ Einelti er hið mesta böl , “ segja þær Kristín og Sigrún , eða Rúna eins og hún er gjarnan kölluð . „ Það þrífst því miður víða í samfélaginu og koma eineltismál upp aftur og aftur þrátt fyrir alla umræðuna sem farið hefur fram á undanförnum árum um þennan skaðvald . Með því að efna til borgarafundar um málið viljum við mynda vakningu í samfélaginu um alvarleika þess og minna fólk á að til þess að koma í veg fyrir einelti þá þarf allt samfélagið að taka höndum saman . Einelti er nefnilega dauðans alvara og gegn því þarf að vinna , “ segir Rúna . Nánar er rætt við Kristínu Gísladóttur og Sigrúnu Katrínu Halldórsdóttur um borgarafundinn , sem haldinn verður þriðjudaginn 19. mars n.k. , í Skessuhorni vikunnar .